钦定古今图书集成/明伦汇编/官常典/第087卷 > 霍王元轨
## 钦定古今图书集成/明伦汇编/官常典/第087卷 > 霍王元轨

按《唐书》本传：霍王元轨，武德六年始王蜀，与豳、汉二
王同封，后徙吴。多材艺，高祖爱之。太宗尝问群臣曰：
“‘朕子弟孰贤’？魏徵曰：‘臣愚，不尽知其能，唯吴王数与
臣言，未尝不自失’。帝曰：‘朕亦器之，然卿以为前代孰
比’？对曰：‘经学文雅，汉河间、东平也。至孝行，曾、闵不能
过’。”帝由是遇益厚，诏纳征女为妃。尝从猎，遇群豕，帝
使射之，筈不虚彀，豕为尽。帝抚其背曰：“尔艺过人，顾
今无所施。方天下未定，得若岂不用乎？”贞观七年，为
寿州刺史。高祖崩，去官，毁瘠甚。服除，遂菜食布衣终
身，至忌日，辄累昼不食。十年，徙王，历绛、徐、定三州刺
史，实封至千户。所至闭阁读书，以吏事委长史、司马。
谦慎未尝与物忤。数引见处士刘元平，为布衣交。或
问王所长于元平，答曰：“无长。”问者不解，元平曰：“人有
短，所以见长。若王无所不备，吾何以称之！”突厥寇定
州，元轨令开城门，偃旗帜，虏疑不敢入，夜遁。州人李
嘉运潜结贼，诏穷诛支党，元轨以寇近且强，人心危，
但杀嘉运，馀无所诘，因自劾。帝喜曰：“朕固悔之。非王
之明，几失定州矣。”王文操者，与贼战，败，二子凤、贤更
以身蔽父，得全。二子死，县抑不能言。元轨廉知之，遣
使吊祭，上其事。诏赠凤贤朝散大夫，旌礼其闾。元轨
每朝，数上疏陈得失，多所裨正。帝尊重之，有大事尝
密驿咨。逮。帝崩，与侍中刘齐贤同知山陵事。元轨淹
练故事，齐贤叹曰：“是非吾等及已。”尝遣国令督封租，
令请贸易取赢，答曰：“汝当正吾失，反诱吾以利邪？”不
纳。进司徒，出为襄、青二州刺史。越王败，坐尝通谋，徙
黔州，槛车载至陈仓，薨。六子，绪为江都王，纯安定王，
馀皆爵为公。绪有名誉，为金州刺史。诛。神龙初，并复
官爵，以绪孙晖嗣王。开元中，为左千牛员外将军。